**Előterjesztés a Képviselő Testület 2014. november 25-i ülésének 3.napirendi pontjához**

**Tisztelt Képviselő Testület!**

A szociális igazgatásról és szociális ellátásokról szóló 1993. évi III. törvény több segélynem tekintetében lehetőséget ad arra, hogy az ellátásokat, valamint azok folyósításának szabályait az önkormányzat helyi rendeletében szabályozza. E lehetőségnek megfelelően lett megalkotva, és elfogadva a szociális ellátások helyi szabályairól szóló 1/2014(II.05.) számú önkormányzati rendeletünk (továbbiakban Rendelet).

A Rendelet 4.§-a rendelkezik a méltányosságból adható ápolási díj megállapításának és folyósításának szabályairól. A 4.§ (2) bekezdésében került szabályozásra a jövedelemhatár

„Ápolási díj akkor állapítható meg, ha az ápoló családjában az egy főre eső havi családi jövedelem az öregségi nyugdíjminimum mindenkori összegét, egyedülálló esetén az öregségi nyugdíjminimum 150 %-át nem haladja meg.”

Az öregségi nyugdíjminimum jelenleg 28.500 Ft, 150 %-a pedig 42.750.-Ft-ot jelent.

A Szociális, Egészségügyi és Közművelődési Bizottság a segélykérelmek elbírálása során szembesült azzal a problémával, hogy a Rendeletben meghatározott jövedelemhatár korlátai túlzottan alacsony mértéket engednek figyelembe venni, azok alapján a kérelmeket el kell utasítani, az ellátásra, illetve ápolásra szoruló hozzátartozó otthoni gondozása megoldhatatlan.

Fentieket a Szociális,Egészségügyi, és Közművelődési Bizottság 2014. november 10-i ülésén megtárgyalta és javasolta a Rendelet felülvizsgálatát és a 4.§ (2) bekezdésének módosítását az alábbiak szerint:

„Ápolási díj akkor állapítható meg, ha az ápoló családjában az egy főre eső havi családi jövedelem az az öregségi nyugdíjminimum 200 %-át, egyedülálló esetén az öregségi nyugdíjminimum 250 %-át nem haladja meg.”

Kérem a Tisztelt Képviselő-testületet, hogy előterjesztésemet megvitatni és megvitatás után a szociális ellátások helyi szabályairól szóló 1/2014.(II.05.) önkormányzati rendeletet a javaslatnak megfelelően módosítani, valamint az előterjesztésemben szereplő rendelet-tervezetet elfogadni szíveskedjenek.

Piliscsév, 2014. november 17.

Baumstark Tiborné sk.

jegyző

**Rendelet-tervezet**

**Piliscsév Község Önkormányzat Képviselő-Testületének 12/2014.(XI.25.) önkormányzati rendelete a szociális ellátások helyi szabályainak módosításáról**

Piliscsév község Önkormányzat Képviselő-testülete Magyarország helyi önkormányzatairól szóló 2011. év CLXXXIX. törvény 53.§ (1) bekezdésében kapott felhatalmazás alapján, az Alaptörvény 32.cikk (2) bekezdésében meghatározott eredeti jogalkotói hatáskörében, az Alaptörvény 32.cikk (1) bekezdés a.) pontjában meghatározott feladatkörében, a szociális igazgatásról és szociális ellátásokról szóló 1993. évi III. törvény 10.§ (1) bekezdésében, 25. § (3) bekezdés b) pontjában, 26.§-ában, 32.§ (1) és (3) bekezdésében, 43/B. § (1), (3) bekezdésében, 48.§ (4) bekezdésében, 92. § (1) és (2) bekezdésében, 132.§ (4) bekezdés a), b), c), e), g) pontjában és a közigazgatási hatósági eljárás és szolgáltatás általános szabályairól szóló 2004. évi CXL. törvény 19.§. (1), (2) bekezdésében, 36.§. (1) bekezdésében kapott felhatalmazás alapján, Magyarország helyi önkormányzatairól szóló 2011.évi CLXXXIX. törvény 13.§ (1) bekezdésének 8. pontjában meghatározott feladatkörében eljárva a következőket rendeli el:

1.§

(1) A rendelet 4.§-ának (2) bekezdése helyébe e rendelet (2) bekezdése lép:

(2 Ápolási díj akkor állapítható meg, ha az ápoló családjában az egy főre eső havi családi jövedelem az öregségi nyugdíjminimum 200 %-át, egyedülálló esetén az öregségi nyugdíjminimum 250 %-át nem haladja meg.

2.§

E rendelet a kihirdetést követő napon lép hatályba.

Kosztkáné Rokolya Bernadett Baumstark Tiborné

polgármester jegyző

A rendelet kihirdetve: 2014. november 25-én.

Baumstark Tiborné

jegyző